Forvarnarfundur gegn einelti og sjálfsvígum Forvarnasamtökin Lífsýn standa fyrir opnum forvarnarfundi gegn einelti og sjálfsvígum þriðjudagskvöldið 27. maí kl. 20 í Gamla Kaupfélaginu á Akranesi . Á fundinum verður fjallað um einkenni og áhættuhegðun , hvað hægt er að gera og hvernig er hægt að hjálpa . Elvar Bragason , forvarnaráðgjafi og forstöðumaður Lífsýnar mun leiða fundinn en einnig munu taka til máls fulltrúi foreldra nemanda í grunnskóla , fulltrúi Akraneskaupstaðar og einstaklingar sem hafa átt erfitt en lifa góðu lífi í dag . „ Undanfarin átta ár hafa samtökin Lífsýn unnið mikið og þarft starf með ungu fólki víðsvegar á landinu á aldrinum 10 – 18 ára . Ungt fólk sem hefur átt það sameiginlegt að standa illa félagslega , hefur orðið fyrir einelti og öðrum áföllum í lífinu og er það starf í formi fræðslu og námskeiða . Þar vinna þau í sinni sjálfsmynd útfrá áhugasviði og þurfum við oft á tíðum að grípa inn í aðstæður hjá þessu unga fólki . Um 500 ungmenni hafa fengið hjálp okkar við að ölast nýtt líf , “ segir í tilkynningu frá Lífsýn . Í lok fundarins verða leikin lög af geisladisk sem samtökin hafa gefið út til minningar um þá sem hafa tekið líf sitt . Bakhjarlar fundarins eru Akraneskaupstaður , Gamla Kaupfélagið og Hjálparhöndin .